KIRJALLINEN KYSYMYS E-0743/01

esittäjä(t): Giles Chichester (PPE-DE) komissiolle

(9. maaliskuuta 2001)

Aihe: Budjettikohta A-3037

Naisten eurooppalainen eturyhmä saa tällä hetkellä kaiken budjettikohdassa A-3037 määrätyn rahoituksen, eli yhteensä 600 000 euroa vuodelle 2001. Voiko komissio ilmoittaa, mihin raha käytetään ja kuinka muut naisten oikeuksia ajavat kansalaisjärjestöt voivat hyötyä samanlaisesta rahoituksesta?

Anna Diamantopouloun komission puolesta antama vastaus

(18. kesäkuuta 2001)

Euroopan parlamentin tekemän päätöksen mukaisesti budjettikohdan A-3037 mukainen rahoitus myönnetään naisten eurooppalaiselle eturyhmälle (600 000 euroa vuonna 2000 ja 650 000 euroa vuonna 2001). Komissiolla ei ole tässä asiassa harkintavaltaa. Euroopan parlamentin päätöksen mukaisesti komissio maksaa 80 prosenttia tästä budjettikohdasta korvattavista toteutuneista kuluista.

Naisten eurooppalaisen eturyhmän talousarvio vuodelle 2000 on seuraavanlainen (määräaika vuoden 2000 tilinpäätöksen toimittamiselle oli 31. maaliskuuta 2001):

>TAULUKON PAIKKA>

Naisten eurooppalaisen eturyhmän tärkeimmät toimet vuonna 2000:

- Beijingin toimintasuunnitelman täytäntöönpanon arviointia ja siinä saavutettua edistystä käsitelleen Yhdistyneiden Kansakuntien erityisistunnon (Beijing+5) valmistelu oli yksi toiminnan painopisteistä, koska naisten eurooppalainen eturyhmä koordinoi yhteisön vaihtoehtoisen alueellisen kertomuksen (Regional Alternative Report for the Community) laadintaa.

- Naisten eurooppalainen eturyhmä valvoi unionin perusoikeuskirjan valmistelukunnan toimintaa ja laati siitä säännöllisesti tiedotteita.

- Naisiin kohdistuvan väkivallan seurantakeskuksen (Policy Action Centre on Violence against women) toiminnassa keskityttiin naiskaupan torjuntaan ja kansainvälisen oikeussuojan parantamiseen tähtäävään lobbaukseen.

- Naisten eurooppalainen eturyhmä käynnisti turvapaikkaa hakevia naisia koskevan kampanjan, jota toteutetaan vuoden 2001 ajan. Kampanja osuu yhteen pakolaisten oikeusasemaa koskevan Yhdistyneiden Kansakuntien yleissopimuksen 50-vuotispäivän sekä turvapaikanhakijoihin ja pakolaisiin unionissa sovellettavien menettelyiden kehityksen kanssa.

- Naisten eurooppalaisen eturyhmän sihteeristö käynnisti vuoden 2000 jälkipuoliskolla laajan kuulemisen Euroopan sosiaalisesta toimintaohjelmasta. Kuulemiseen osallistuvat kaikki naisten eurooppalaisen eturyhmän 2 700 jäsenjärjestöä. Eturyhmä laati kattavan selvityksen asiakirjasta ja piti virallisen puheenvuoron Pariisissa 27. lokakuuta 2000 järjestetyssä tasa-arvoasioista vastaavien ministereiden konferenssissa.

- Eturyhmä seurasi hyvin tarkkaan sitä, miten miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa 9. helmikuuta 1976 annetun neuvoston direktiivin 76/207/ETY(1) muuttamisessa edistyttiin. Kesäkuussa 2000 laadittiin yhteistyössä Euroopan ammatillisen yhteisjärjestön kanssa yhteinen kirje ja lehdistötiedote naisten seksuaalisesta ahdistelusta työpaikalla.

- Naisten eurooppalainen eturyhmä on käsitellyt naisia ja maailmanlaajuistumista (kansainvälistä kauppaa) koskevia kysymyksiä kesäkuusta 2000 ja osallistunut aktiivisesti kauppapolitiikan pääosaston järjestämiin tapaamisiin kansalaisjärjestöjen kanssa. Niiden perusteella on laadittu kaksi lausuntoa.

- Naisten eurooppalainen eturyhmä avasi syyskuussa 2000 uuden Internet-sivuston(2). Sivustolla voi nyt tutustua monenlaisiin asiakirjoihin ja uutisiin sekä meneillään olevia kampanjoita koskeviin tietoihin. Eturyhmän sivuston käyttö on lisääntynyt huomattavasti.

- Eturyhmä tiivistää yhteyksiään ehdokasmaiden naisjärjestöihin ja lisää yhteistyötään niiden kanssa. Vuoden 2000 yleiskokouksessa tehdyn yksimielisen päätöksen mukaisesti eturyhmä on perustamassa nais- ja laajentumiskysymyksiä käsittelevää seurantakeskusta (Policy Centre on Women and Enlargement).

- Muiden kansalaisjärjestöjen mahdollisuuksista saada rahoitusta voidaan todeta, että ne ja muut järjestöt voivat saada rahoitusta toimintaansa naisten ja miesten tasa-arvoon liittyvää yhteisön strategiaa koskevasta toimintaohjelmasta (2001-2005)(3). Ohjelmalla koordinoidaan ja tuetaan laaja-alaisten toimien täytäntöönpanoa sekä myönnetään niille rahoitusta viidellä toiminta-alalla, jotka ovat talouselämä, yhtäläinen osallistuminen ja edustus, sosiaaliset oikeudet, kansalaisyhteiskunta, sukupuoliroolit sekä -stereotypiat. Ohjelman toteuttamiseen varatut ohjeelliset määrärahat vuosiksi 2001-2005 ovat 50 miljoonaa euroa.

- Tämän naisten ja miesten tasa-arvoon tähtäävän ohjelman ohella rahoitusta voi saada monista muista lähteistä. Näitä ovat muun muassa rakennerahastot, Equal-yhteisöaloite, Leonardo- ja Sokrates-ohjelmat, tutkimuksen ja teknologisen kehittämisen viides puiteohjelma, Daphne-aloite sekä Stop-ohjelma.

(1) EYVL L 39, 14.2.1976.

(2) http://www.womenlobby.org/.

(3) EYVL L 17, 19.1.2001.